Diari Oficial de la Generalitat Valenciana


Sumari del DOGV 5088, del 08-09-2005 (2005/9915)

RESOLUCIÓ de 28 de juliol de 2005, de la Direcció General de Qualitat Ambiental, per la qual s'atorga a l'empresa Navati Cerámica, SL, l'autorització ambiental integrada per a la factoria 2 de fabricació de productes ceràmics al terme municipal d'Onda (Castelló).
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5088

Data del DOGV
:   08-09-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/9915


Data del document
:   28-07-2005

Organisme emissor
:   Conselleria de Territori i Habitatge

Tipus de document
:   Resolució

Correcció d'errades

 Descriptors 

:   * Onda
    * empresa privada
    * edifici industrial
    * ceràmica

RESOLUCIÓ de 28 de juliol de 2005, de la Direcció General de Qualitat Ambiental, per la qual s'atorga a l'empresa Navarti Cerámica, SL, l'autorització ambiental integrada per a la factoria 2 de fabricació de productes ceràmics al terme municipal d'Onda (Castelló). [2005/X9915]
  
Vistos els documents que apareixen en l'expedient 58/02 IPPC, instruït a instància de l'empresa Navarti Cerámica, SL, a fi d'obtindre l'Autorització ambiental integrada de la Factoria 2 de fabricació de productes ceràmics al terme municipal d'Onda (Castelló), s'emet la present resolució de conformitat amb els següents,
  
Antecedents de fet
  
Primer. Amb data 27 de desembre de 2002, Javier Navarro Martí, en representació de Navarti Cerámica, SL, amb CIF B-12324810 sol·licita l'Autorització ambiental integrada per a la Factoria núm. 2 de fabricació de productes ceràmics ubicada a la ctra. Onda/Vila-real, km 3,5 d'Onda (Castelló), que es detalla en l'annex I.
  
Segon. Amb dates 3 de febrer i 24 de març de 2003, l'empresa presenta documentació complementària a requeriment de la Conselleria de Medi Ambient.
  
Tercer. Amb data 20 de maig de 2003 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i es publica anunci en el Diari Oficial de la Generalitat Valenciana (DOGV núm. 4503).
  
Durant el qual no es presenten al·legacions al projecte ni en aquesta Conselleria ni i a l'Ajuntament d'Onda, i en l'expedient consta certificat de la informació pública.
  
Quart. Transcorregut el període d'informació pública i segons el que disposa l'article 18 de la Llei 16/2002, es remet una còpia de l'expedient a l'Ajuntament d'Onda, el qual emet un informe sobre els aspectes de la seua competència amb data 3 d'octubre de 2003, i no troben cap inconvenient per a l'autorització.
  
Així mateix, s'han incorporat a l'expedient els informes del Servei de Residus Industrials i del Servei de Protecció de l'Ambient Atmosfèric.
  
Cinque. Segons el que disposa l'article 19 de la Llei 16/2002, l'expedient va ser remés a la Confederació Hidrogràfica del Xúquer que va emetre un informe favorable amb data 1 de desembre de 2003 en relació amb la inexistència d'abocament d'aigües residuals a domini públic hidràulic (abocament zero).
  
Sisé. Amb data 30 de gener de 2004 es dóna audiència a l'interessat, i es presenten les observacions següents:
  
Revisió dels VLE i adaptació en un termini determinat.
  
Reducció de la freqüència d'analítiques d'aigües sanitàries.
  
Suprimir la caracterització d'aigües de llavat de les esmaltadores, ja que es tracta d'un residu no perillós.
  
Revisar les condicions d'evacuació d'aigües pluvials.
  
Seté. Amb data 6 d'abril de 2004 es requereix per part de la Conselleria l'estudi d'impacte ambiental, segons el que establix l'article 18 del Decret 40/2004 del Consell de la Generalitat, el qual es presenta el 14 de juny de 2004.
  
Octau. Amb data 16 de juliol de 2004 se sotmet a informació pública l'estudi d'impacte ambiental durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, es publica anunci en el Diari Oficial de la Generalitat Valenciana (DOGV núm. 4799).
  
Nové. Amb data 14 de setembre de 2004, el Servei de Control Integrat de la Contaminació comunica al Servei d'Avaluació d'Impacte Ambiental que ha d'iniciar la tramitació i la resolució de la Declaració d'impacte ambiental. La dita declaració s'emet amb data 11 de juliol de 2005, en la qual estima acceptable, només als efectes ambientals el Projecte per a la sol·licitud d'autorització ambiental integrada per a una indústria de fabricació de productes ceràmics.
  
Deu. En l'expedient 58/02 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002, i que ha sigut incorporada a la proposta de resolució.
  
Als anteriors fets s'apliquen els següents,
  
Fonaments de dret
  
Primer. D'acord amb l'article 9 de la Llei 16/2002, de prevenció i control integrats de la contaminació, les activitats que apareixen en l'annex 1 de la dita Llei, estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1 de la Llei 16/2002.
  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març de la Generalitat Valenciana.
  
Tercer. En la Comunitat Valenciana l'òrgan competent per a atorgar l'Autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, i la seua Ordre de desplegament de 9 de setembre de 2003, correspon a la Direcció General de Qualitat Ambiental, exercir les competències en matèria de control integrat de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, i fent ús de les atribucions que em confereix el Reglament orgànic i funcional de la Conselleria de Territori i Habitatge, resolc:
  
Primer. Concedir a Navarti Cerámica, SL, l'Autorització ambiental integrada per a l'activitat de fabricació de productes ceràmics, que s'ha de dur a terme a la Factoria 2 situada a la ctra. Onda/Vila-real, km 3,5 del municipi d'Onda, que fa referència al Projecte de sol·licitud d'Autorització ambiental integrada per a una fàbrica de productes ceràmics de 20 de desembre de 2002 i subscrit per José Ramón Quintana Meliá, i queda inscrita en el Registre General d'Instal·lacions IPPC de la Comunitat Valenciana amb el número 025-05/AAI/CV, condicionada al compliment dels requisits següents:
  
1. Valors límit d'emissió
  
1.1. Atmosfera
  
1.1.1. Emissions canalitzades fredes
  
Els valors límit d'emissió que s'han de complir seran els següents:
  
CONTAMINANTS CONDICIONS LÍMITS D'EMISSIÓ
  
Partícules Genèric 30 mg/Nm3
  
 Existents, amb sistema
  
 corrector 50 mg/Nm3
  
1.1.2. Emissions canalitzades calentes
  
Les emissions compliran els següents valors límit d'emissió per als diferents focus:
  
CONTAMINANTS CONDICIONS LÍMITS D'EMISSIÓ
  
Partícules Genèric 30 mg/Nm3
  
 Existents, amb sistema
  
 corrector 50 mg/Nm3
  
NOx
  
(expressats com NO2) Gasos de procés 250 mg/Nm3
  
SO2 Genèric 200 mg/Nm3
  
 Genèric 10 mg/Nm3
  
Fluorurs (com HF) Forns cocció
  
 Qv<3.000 Nm3/h i
  
 Qm<0.1 kg/h 30 mg/Nm3
  
Les concentracions mesurades sempre estaran referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut de O2 del 18%.
  
1.1.3. Emissions sonores
  
S'adoptaran les mesures necessàries en la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
En particular, els límits sonors que s'hi estableixen són:
  
DIÜRN NOCTURN
  
70 dB(A) 60 dB(A)
  
1.2. Aigües
  
Aigües residuals industrials
  
S'actuarà segons allò que ha especificat el projecte, de manera que es garantisca la inexistència d'abocament d'aigües residuals a domini públic hidràulic (abocament zero).
  
No es realitzarà cap abocament d'aquestes aigües a la xarxa de sanejament.
  
1.2.2. Aigües residuals sanitàries
  
Compliran les exigències previstes en les ordenances municipals en vigor abans del seu abocament a la xarxa de clavegueram d'Onda.
  
1.2.3. Aigües pluvials
  
Es conduiran als embornals municipals.
  
Ha de presentar a la Direcció General de Qualitat Ambiental el certificat emés per l'Ajuntament d'Onda de la connexió i l'acceptació de l'abocament d'aigües pluvials, amb indicació de la data amb què es va realitzar la dita connexió.
  
2. Protecció del sòl i de les aigües subterrànies
  
Queda prohibit l'abocament a llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
  
No es podran executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus
  
3.1. Producció de residus
  
L'activitat està subjecta als requisits establits en la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana, i al Reial Decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial Decret 952/1997.
  
L'empresa està inscrita en el Registre de Xicotets Productors de Residus Perillosos de la Comunitat Valenciana amb el número de registre 1205544.
  
Els residus no perillosos s'entregaran a gestor autoritzat per a aquesta activitat, i es gestionaran segons el que ha indicat el projecte.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1. Control d'emissions atmosfèriques
  
A fi d'evitar l'emissió difusa de pols, es duran a terme les mesures següents:
  
Tancament total de les instal·lacions d'emmagatzematge i manipulació de materials pulverulents a granel, o si és el cas tancament parcial i adequació d'aquestes.
  
Tancament de les instal·lacions de transport i processament de materials.
  
Aspirar i llevar la pols d'instal·lacions d'emmagatzematge, transport, punts de transferència i de càrrega i descàrrega de materials pulverulents.
  
Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
Han de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i el registre en continu d'almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i el calibratge d'aquest paràmetre ha de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitats col·laboradores de l'administració serà la següent:
  
Anual: Focus de processos d'assecatge per atomització i aquells el cabal dels quals supere 30.000 Nm3/h.
  
Biennal: Focus de forns de cocció i aquells el cabal dels quals es trobe entre 10.000 i 30.000 Nm3/h.
  
Triennal: La resta de focus canalitzats.
  
Els contaminants que s'han de controlar seran els següents:
  
Tots els focus: Partícules.
  
Focus que evacuen gasos procedents de processos de combustió: partícules, NOx (expressat com NO2), SO2, CO i CO2.
  
Focus que evacuen gasos procedents de forns de cocció: partícules, NOx (expressat com NO2), SO2, CO, CO2, fluorurs (com HF).
  
Queden exclosos del mesurament d'emissió de partícules els focus següents:
  
Focus de processos d'assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm3 de partícules.
  
Focus d'emissió directa de turbines i motors de cogeneració que usen gas natural com a combustible.
  
Queden exclosos del mesurament d'emissions contaminants els focus d'evacuació de l'aire de refredament dels forns de cocció de taulells.
  
Els punts de mostratge en les ximeneres han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos, per evitar en la mesura que siga possible que es produïsquen apantallaments que dificulten la dispersió.
  
En el punt de mostratge, la temperatura serà preferiblement, menor de 200ºC.
  
Les mesures es realitzaran en condicions normals d'operació de les instal·lacions, registrant els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2. Control d'abocaments
  
Ha de notificar a la Direcció General de Qualitat Ambiental, una vegada a l'any, les dades sobre els abocaments a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
Es realitzaran controls periòdics de les canaletes que transporten l'aigua residual industrial des de tots els focus de generació fins a la bassa d'emmagatzematge, que serà perfectament impermeable.
  
Es duran a terme les mesures de control i emergència respecte d'abocaments accidentals descrits en el projecte, com també el protocol de manteniment d'aquestes mesures.
  
Es realitzarà una analítica anual per a comprovar que l'abocament d'aigües residuals sanitàries al clavegueram municipal compleix els límits exigits en l'Ordenança de l'Ajuntament d'Onda.
  
4.3. Control de residus
  
Els residus podran ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos, després del qual han de ser entregats a gestor autoritzat. Aquest emmagatzematge temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzematge ha d'estar inclosa en el sistema general de protecció contra incendis de la indústria.
  
Per a l'emmagatzematge de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o en dificulte la gestió.
  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
  
L'envasament i l'etiquetatge dels residus serà conforme a allò que s'ha exposat en els articles 13 i 14 del Reial decret 833/1988, Reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
Entregarà els residus perillosos a gestors que disposen de la corresponent autorització administrativa per a la gestió d'aquests residus.
  
Es disposarà d'un Registre de residus produïts on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
Cada quatre anys s'ha d'elaborar un pla de prevenció i reducció de residus perillosos que es presentarà a la Direcció General de Qualitat Ambiental.
  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En la dita declaració s'especificarà l'origen i la quantitat dels residus produïts, la destinació que es dóna a cada un d'ells i la relació que es troben emmagatzemats temporalment, així com les incidències rellevants que s'hagen pogut produir, tot això relatiu a l'any objecte de la declaració.
  
4.4. Control de sorolls
  
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
En aquest sentit, es realitzarà una auditoria acústica de l'activitat per una entitat col·laboradora en qualitat ambiental a l'inici de l'activitat i almenys cada cinc anys, d'acord amb l'article 37 de la dita llei i del Decret 266/2004, de 3 de desembre de 2004, del Consell de la Generalitat.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Els vessaments accidentals de barbotina seran conduïts a les canaletes existents i per gravetat a les basses de decantació.
  
Es controlarà mitjançant detectors de nivell amb avisador acústic l'ompliment màxim admissible de les basses per a evitar vessaments accidentals.
  
Es disposarà d'una canonada de buidatge de la bassa d'acumulació d'aigües industrials residuals, per mitjà de camions cisterna.
  
S'instal·larà al principi i al final de la canonada de les aigües residuals, comptadors adequats que permeten comprovar que el cabal que ix de l'aljub és el mateix que arriba a les instal·lacions del gestor dels residus (atomitzador d'Onda Generación, SL).
  
Així mateix, quan es determine el cessament de l'activitat, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'impacte ambiental
  
Es compliran les condicions establides en la Declaració d'impacte ambiental emesa per la Direcció General de Gestió del Medi Natural de data 11 de juliol de 2005, que s'adjunta en l'annex II de la present resolució.
  
7. Altres condicions
  
Ha de complir amb el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el Reglament per al desenvolupament de l'esmentada llei.
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
Es comprovarà en el control inicial que s'han realitzat les mesures previstes en el projecte.
  
Segon. L'Autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, es presentarà prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.
  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental.
  
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
  
Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté. En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
València, 28 de juliol de 2005.- El director general de Qualitat Ambiental: Jorge Lamparero Lázaro.
  
ANNEX I
  
Descripció del projecte
  
Navarti Cerámica, SL, es dedica a la fabricació de paviment i revestiment ceràmic.
  
El procés productiu s'inicia amb la recepció d'argila atomitzada, que es transporta mitjançant elevadors de catúfols i cintes de transport fins a les sitges de repòs.
  
De les sitges, es distribueix l'argila a les tremuges i des d'aquestes s'omplin els motles de les premses hidràuliques, on es realitza el premsat.
  
Les peces conformades en verd resultant es transporten fins al procés d'assecatge, en els assecadors horitzontals on s'elimina la humitat residual i es prepara la peça per a l'esmaltat.
  
Els assecadors s'alimenten amb gas natural i disposen de xemeneies de tir forçat per a l'evacuació dels gasos de combustió i del vapor d'aigua de les peces.
  
El procés d'esmaltat consisteix en l'aplicació sobre el bescuit de totes les capes d'esmalt que configuren el disseny del taulellet. L'esmalt pot estar en estat líquid (serigrafies) i en estat granulat (frita granulada). El producte esmaltat s'emmagatzema en box per a la seua posterior cocció en forns de corrons.
  
El producte ja cuit es classifica, embala i paletitza passant al magatzem de producte acabat per a la seua comercialització.
  
En l'actualitat la Factoria 2 compta amb una capacitat productiva de 19.000 m2, que es dóna per la capacitat dels dos forns instal·lats, i compta amb tres línies formades per premsa-assecador-línia d'esmalt.
  
L'ampliació prevista consisteix en la instal·lació d'una quarta línia premsa-assecador-línia d'esmalt, un tercer forn i una quarta línia de classificació, augmentant la capacitat de producció en 6.600 m2/dia. A més es pretén automatitzar el parc de producte acabat, i introduir millores que porten a un ús més eficient de les matèries primeres.
  
L'únic abocament que es produeix és d'aigües residuals d'ús higienicosanitari, que s'aboquen a la xarxa general de clavegueram d'Onda.
  
Les aigües residuals d'ús industrial s'arrepleguen en canaletes i són enviades a les instal·lacions de l'atomitzador Onda Cogeneración, SL, que s'encarrega d'incorporar-les al procés d'atomitzat. Aquesta aigua arrossega argila i esmalts i és un residu catalogat com a no perillós.
  
En les seccions de recepció d'argiles i premses i esmaltat es disposa de filtres de mànegues via seca per a reduir les emissions amb pols.
  
Per a la dispersió de les emissions gasoses calentes es disposa de xemeneies en els assecadors i en els forns de cocció.
  
Els residus generats són recollits per gestors externs autoritzats.
  
ANNEX II
  
Declaració d'impacte ambiental
  
Primer
  
Estimar acceptable, només a l'efecte ambiental, el Projecte per a la instal·lació d'una indústria per a la fabricació de productes ceràmics, promoguda per Navarti Cerámica, SL, que s'ha d'implantar al terme municipal d'Onda (Castelló), en els termes que estableix el projecte, annex a aquest i l'Estudi d'impacte ambiental, sempre que es complisquen les condicions següents:
  
1) Totes les substàncies que puguen ser catalogades com a residus, seran adequadament emmagatzemades i entregades a gestor autoritzat, segons la Llei 10/2000, de residus, de 12 de desembre.
  
2) Els fangs procedents de la secció d'esmaltat han de ser caracteritzats, per tipus o grups d'esmalts, frites i colors emprats i segons els resultats obtinguts, segregar-se i en cas de resultar perillosos han de ser declarats i gestionats com a tals, i tindre en consideració les quantitats generades per si passaren a ser grans productors.
  
3) De la mateixa manera han de ser analitzats cada sis mesos els fangs conduïts per canonada, i es caracteritzen segons el RD 8.333/88, de residus perillosos.
  
4) Quant a la zona d'emmagatzematge de residus perillosos:
  
Es tractarà d'una zona pavimentada, coberta, ventilada, amb sistemes que permeten la retenció i la recollida d'abocaments accidentals, i de fàcil accés de manera que es minimitze el risc d'accidents en la càrrega/descàrrega dels diversos residus.
  
Per a l'emmagatzematge de residus líquids o que pel seu alt contingut líquid puguen generar abocaments es comptarà amb cubetes o sistema de recolllida que garantisquen el confinament i posterior recollida dels possibles vessaments. Cada cubeta o recipient de recollida de vessaments accidentals ha de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals en cas de vessament supose augment de la seua perillositat o dificulten la seua gestió.
  
5) El titular de la instal·lació estarà obligat a remetre periòdicament a la Direcció General de Qualitat Ambiental l'informe de situació, especificat en el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a declaració de sòls contaminats.
  
6) Es comptarà amb l'adequada quantitat d'absorbent no inflamable per a resoldre els xicotets vessaments accidentals. L'absorbent contaminat es gestionarà segons la naturalesa del vessament.
  
7) Els resultats del Programa de vigilància ambiental determinaran si s'han d'implementar les mesures correctores adoptades per a previndre la contaminació acústica (obertures per a ventilació dotades de silenciadors, etc.) ha de complir-se el que establix el títol IV, capítol II Condicions acústiques de les activitats comercials, industrials i de serveis i el títol II, capítol II Nivells de pertorbació, de la Llei 7/2002, de 3 de desembre, de la Generalitat Valenciana de protecció contra la contaminació acústica.
  
8) L'altura de les ximeneres ha de ser clarament superior a la d'edificis o estructures pròximes o confrontants, de manera que no es produïsquen turbulències que garantisquen la dispersió.
  
9) L'activitat ha de disposar d'un llibre de registre per cada un dels focus emissors de contaminants segons el model que apareix en l'annex IV de l'Ordre de 18 d'octubre de 1976 sobre prevenció i correcció de la contaminació industrial de l'atmosfera, on han d'anotar-se tots els mesuraments periòdics d'autocontrol de les emissions a l'atmosfera. El llibre de registre es troba disponible en els serveis territorials de la Conselleria de Medi Ambient. Així mateix han de presentar correctament emplenada l'adaptació de l'enquesta que apareix en l'annex V de la mencionada ordre, la qual igualment es troba disponible en els mencionats serveis territorials.
  
10. Quant al Programa de Vigilància Ambiental, ha de constar de les accions:
  
Mesuraments de les emissions de NOx, CO, F, SO2 i partícules, realitzades per un organisme de control autoritzat a la posada en marxa i cada tres anys, ja que l'activitat es troba classificada com a grup B segons l'annex II del Catàleg d'indústries potencialment contaminants de l'atmosfera del Decret 833/75, de protecció de l'ambient atmosfèric.
  
Mesuraments d'autocontrol de les emissions de NO2, F, CO, SO2, Pb i partícules realitzades per un centre qualificat o per la mateixa empresa una vegada cada any.
  
Mesuraments del soroll ambiental en l'entorn immediat de la parcel·la de l'activitat, o en l'interior dels habitatges o instal·lacions que puguen estar pròximes o confrontants. Aquests mesuraments han de realitzar-se per organismes col·laboradors de l'administració tant a la posada en marxa, com almenys cada cinc anys, d'acord amb l'article 37 de la Llei 7/2002.
  
S'asseguraran les condicions d'operació d'acord amb el que establix el Projecte d'execució i l'Estudi d'impacte ambiental, i comprovar que les mesures preventives i correctores proposades s'han realitzat i es troben en bon estat de funcionament. Aquestes mesures es completaran amb les propostes en la resolució d'impacte ambiental.
  
El Programa de vigilància ambiental proposat pel promotor amb les addicions ací detallades, es remetrà anualment a la Direcció General del Medi Natural.
  
11) Altres condicionants ambientals que s'establisquen a través de les autoritzacions sectorials que siguen d'aplicació.
  
12) Qualsevol modificació o ampliació del projecte presentat, com també si es detectara algun impacte ambiental no previst en l'estudi d'impacte ambiental, han de ser comunicats a la Conselleria de Territori i Habitatge, Direcció General de Gestió del Medi Natural, que establirà si procedeix l'aplicació de noves mesures correctores.
  
Segon
  
Notificar als interessats que la present resolució, per ser acte de tràmit no posa fi al procediment ni produeix indefensió, no es possible interposar cap recurs; sense perjudici d'utilitzar els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana la present Declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.